Dít volg op ’n ondersoek oor voorvalle van misbruik in Chili. Hy het in ’n brief van agt bladsye aan die Chilene geskryf dat kerkleiers slagoffers se verhale nie met die nodige erns hanteer het nie. Dit is waarom seksuele misbruik kon voortgaan.
Dis in daardie gees van luister en optree dat monsignor Carlo Capella ná ’n twee jaar lange ondersoek in ’n sel in die Vatikaanstad sit ná bewerings van die besit en verspreiding van hordes beelde van kindermisbruik en -pornografie. Hy’t dit glo oor die Kerstyd in 2016 van ’n webblad afgelaai. Sy verhoor begin op 22 Junie.
Ons gaan ook nie vandag verwys na die afrigters van sportspanne, Boy Scout-leiers of onnies wat predators is nie.
Die hoopvolle nuus is die grondverskuiwende, geskiedkundige gebeurtenis dié week in ons konstitusionele hof. Dis ’n oorwinning vir die slagoffers van seksuele misbruik.
’n Beslissing van die Suid-Gautengse hooggeregshof is bekragtig dat daar nie meer ’n vervaldatum van 20 jaar vir die vervolging van seksuele misdade gaan wees nie. Dit is nietig verklaar.
Die hooggeregshof het vroeër artikel 18 van die Strafproseswet ongrondwetlik verklaar nadat vermeende slagoffers van die oorlede miljardêr Sidney Frankel dit betwis het. Hulle is almal Suid-Afrikaners wat nou reg oor die wêreld woon. Hulle is volwassenes, maar die gedeelde pyn van hul oor­treder het hulle saamgesnoer en hulle was vasbeslote – die waarheid moes uit.